Vedenie

05.06.2019

**Návrh rozpočtu nákladov a výnosov STU na rok 2019**

Predkladá: Ing. Dušan Faktor. PhD.

 kvestor

Vypracoval: Ing. Oľga Matúšková

vedúca ekonomického útvaru

Zdôvodnenie: v zmysle Zákona o vysokých školách v platnom znení

Návrh uznesenia: Vedenie STU schvaľuje návrh rozpočtu nákladov a výnosov STU na rok 2019 a odporúča predložiť na rokovanie Kolégia rektora

# Návrh rozpočtu STU na rok 2019

Podľa § 16 zákona 131/2002 Z.z. o vysokých školách je STU povinná vypracovať rozpočet nákladov a výnosov na hlavnej činnosti na kalendárny rok a hospodáriť na jeho základe. V podmienkach STU predkladáme návrh rozpočtu nákladov a výnosov na rok 2019 aj za zdaňovanú činnosť, a to osobitne od hlavnej činnosti. Návrh rozpočtu je spracovaný v štruktúre Výkazu ziskov a strát a je vypracovaný podľa jednotlivých súčastí STU.

Návrh rozpočtu STU na rok 2019 vychádza z návrhov rozpočtov jednotlivých súčastí STU –fakúlt, univerzitných pracovísk a účelových zariadení STU. Pri zostavovaní návrhu rozpočtu sa vychádzalo z potreby zabezpečiť nutné náklady jednotlivých súčastí a náklady, ktoré vzniknú realizovaním výdavkov, ktoré vyplývajú z účelovo určených finančných prostriedkov pridelených dotačnou zmluvou zo ŠR. Pri plánovaní nákladov bol zohľadnený predpokladaný objem mimodotačných prostriedkov.

Na strane výnosov sa predpokladalo využitie dotácie zo štátneho rozpočtu na bežné výdavky vrátane zostatku z minulých rokov, neminutá dotácia z projektov, výnosy z už zazmluvnených projektov, výnosy z majetku STU – predovšetkým z prenájmu, ale aj výnos za predaj nehnuteľnosti v  Ľubochni, ktorý bol už zrealizovaný, výnosy zo školného a poplatkov spojených so štúdiom, výnosy z ďalšieo vzdelávania a výnosy z ubytovania a stravovania, výnosy z poskytovania služieb pracoviskom CVT.

STU na rok 2019 plánuje celkovo kladný hospodársky výsledok pred zdanením vo výške 495 780 €. Na okruhu hlavnej nezdaňovanej činnosti sa plánuje záporný výsledok vo výške  884 084 €, na okruhu zdaňovanej činnosti kladný vo výške 1 379 864 €.

Všetky súčasti STU plánujú kladný hospodársky výsledok, okrem Rektorátu, ktorého záporný výsledok ovplyvňujú odpisy majetku ktoré nie sú kryté výnosmi - odpisy budov, ktoré boli zverené do užívania štátom pred rokom 2002, na ktoré nebol zo štátu pridelený zdroj na krytie odpisov, odpisy majetku obstaraného z fondu reprodukcie, ktoré nie je možné účtovne vykryť výnosom.

Plánovaný záporný výsledok hospodárenia na Rektoráte je vo výške mínus 364 804 €, z toho na hlavnej činnosti mínus 929 872 €, na ekonomickej zdaňovanej činnosti plus 565 068 €.

**Celkové náklady** STU sú plánované vo výške 104 166 730 €. V rámci hlavnej činnosti 97 350 346 €, v rámci činnosti zdaňovanej 6 816 384  €.

Z hľadiska štruktúry nákladov najväčšie podiely na nákladoch tvoria:

* osobné náklady (mzdové a sociálne náklady, odvody) vo výške 59 919 332 € - podiel 57,25% . Výška nákladov je ovpyvnená valorizáciou tarifných platov, realizáciou projektov na jednotlivých súčastiach, preplácaním rekreačných poukazov, organizačnými zmenami na jednotlivých súčastiach a motiváciou zamestnancov na zvyšovaní výkonov univerzity
* odpisy vo výške 13 945 733 € – podiel 13 39% Výška odpisov súvisí so skončením odpisovania majetku nakúpeného v predchádzajúcich rokoch, ako aj odpismi novonadobudnutého majetku. Na tomto účte predpokladáme pokles oproti minulému roku o 1 021 881 €,
* iné ostatné náklady vo výške 5 846 929 - podiel 5,61%, tvoria ich náklady na štipendiá doktorandov a zahraničných študentov, náklady na mobilitu študentov a zamestnancov, poistné, patentové prihlášky a pod.,
* náklady na energie vo výške 5 720 912 € - podiel 5,49%. Nárast spotreby energie oproti minulému roku o 301 744 € súvisí s využívaním moderných, avšak energeticky náročných prístrojov a zariadení, ktoré boli nakúpené v rámci STU z projektov financovaných zo ŠF, a v nemalej miere so zmenou klimatických podmienok
* náklady na rôzne služby – výkony spojov (telekomunikácie, poštovné), odvoz odpadov, vložné na konferencie, inzercia, atď. vo výške 6 052 771 € – podiel 5,8 % . Položka je rozpočtovaná približne na úrovni minulého roka.
* nezanedbateľnú položku tvoria opravy a udržiavanie majetku STU, na ktoré v roku 2019 predpokladáme vynaložiť 3 154 611€. V rámci opráv plánujeme bežné opravy prístrojov a zariadení a bežné opravy budov.
* Zvýšené cestovné oproti minulému roku o 163 768 € súvisí s realizovaním zahraničných pracovných ciest v rámci riešenia zahraničných projektov a projektov APVV, VEGA, KEGA a projektov financovaných mimo dotácie z MŠVVaŠ SR.

**Celkové výnosy** sú plánované vo výške 104 662 510€. Výnosy z hlavnej činnosti tvoria 96 466 262 €, výnosy zo zdaňovanej činnosti 8 196 248 €.

Najväčšiu časť tvoria výnosy z dotácie vo výške 87 007 841 € t.j. 83,13 %, zostávajúcu časť výnosov na hlavnej činnosti 17 654 669 € tvoria výnosy zo zahraničných projektov a vlastné výnosy, predovšetkým školné. Výnosy zo zdaňovanej činnosti sú plánované vo výške 8 196 248 €.

Pri plánovaní výnosov z dotácie bolo uvažované nielen s dotáciou na bežné výdavky na rok 2019, ale aj s dotáciou, ktorá nebola minutá v predchádzajúcich obdobiach, s dotáciou v rámci realizovaných projektov a tiež pokrytie dotačných odpisov z kapitálovej dotácie získanej v predchádzajúcich obdobiach.

Z hľadiska štruktúry vlastných výnosov a podielu na celkových výnosoch sú plánované:

* výnosy z predaja služieb vo výške 10 109 674 €, t.j. 9,66% z celkového objemu výnosov (najväčší podiel na nezdaňovanej činnosti majú výnosy za ubytovanie na ŠDaJ )
* ostatné výnosy vo výške 3 527 671 €, t.j. 3,37 %, z celkového objemu výnosov. Významný podiel na tomto výnose má dotácia na zahraničné projekty
* na účte 648 zákonné poplatky sú plánované výnosy z poplatkov za prijímacie konanie, za vydanie dokladov o šúdiu, za ďalšie vzdelávanie, za DPŠ, poplatky za uznávanie dokladov, za školné
* výnosy z prenájmu majetku sú plánované vo výške 1 382 225 €, t.j. 1,32%, z celkového objemu výnosov a 16,83% z výnosov zo zdaňovanej činnosti
* výnosy z použitia fondov 419 458 €, t.j 0,4% z celkového objemu výnosov

 Pri použití fondov sa neplánovalo s použitím rezervného fondu.

Pri plánovaní výnosov z prenájmov nehnuteľností, sa vychádzalo z predpokladu, že celkové výnosy za prenájom budú medzi R-STU a súčasti rozdelené nasledovne:

1) prenájom priestorov na fakultách a rektoráte:

 70% výnosov prináleží fakultám a rektorátu

 30% výnosov zostane v účtovníctve na R-STU ako celouniverzitné výnosy

2) prenájom priestorov v ÚZ ŠDaJ a ÚZ Gabčíkovo

 80% výnosov prináleží ÚZ ŠDaJ a ÚZ Gabčíkovo

 20% výnosov zostane v účtovníctve na R-STU ako celouniverzitné výnosy.

Rovnakým mechanizmom budú prerozdelené aj skutočne prijaté finančné prostriedky za prenájom nehnuteľností.

Finančné prostriedky získané prenájmom nebytových priestorov, ktoré zostávajú na spoločnom účte STU sa primerane použijú na finančné krytie univerzitných výdavkov nezabezpečených dotáciou.

Rozpočet nákladov a výnosov bol zostavený z reálnych predpokladov výšky nákladov a výnosov. Neboli zohľadnené dary a projekty, ktoré sa v priebehu roka očakávajú, ale na ktoré STU ešte neuzatvorila zmluvy. Hospodárenie STU môžu negatívne ovplyvniť najmä neočakávané opravy a odstraňovanie havarijných situácií.

V priebehu roka môžu STU vzniknúť náklady a výnosy, ktoré sa nerozpočtujú a ktoré môžu ovplyvniť výsledok hospodárenia STU napr. zmluvné pokuty, úroky, tržby z predaja majetku a pod.

Prílohy- tabuľky:

1. Návrh rozpočtu STU na rok 2019

2. Návrh rozpočtu STU na rok 2019 – Náklady, výnosy, hospodársky výsledok podľa súčastí

3. Návrh rozpočtu STU na rok 2019– Náklady a výnosy (účty) podľa súčastí